Eronda internet orqali tanishish taqiqlandi

Eron hukumati o‘zaro notanish bo‘lgan erkak va ayollarning internetda bir-biri bilan muloqot qilishlarini taqiqlab qo‘ydi. Bu haqda, “Al-Arabiya” telekanaliga tayangan holda, “RIA Novosti” xabar bermoqda.

Mamlakat yetakchisi oyatulloh Ali Hamaneiy chiqargan maxsus farmon (fatvo)da ta’kidlanishicha, axloqsizlik bo‘lishi inobatga olingan holda, qarama-qarshi jins vakillari bilan yozishmalarga ruxsat berilmaydi.
Bundan bir necha hafta avval Eronda smartfonlarning ommabop dasturi – WeChat ham bloklab qo‘yilgan edi. Xitoyning Tencent xoldingiga tegishli bo‘lgan mazkur dastur matnli xabarlar va suratlar almashishdan tashqari, ovozli va videomuloqot imkoniyatini ham yaratib beradi. WeChat Yaqin Sharq mamlakatlarida yetarlicha keng tarqalgan: App Annie servisi ma’lumotlariga ko‘ra, o‘tgan yilning dekabr oyida Quvayt, Bahrayn, Ozarbayjon, Ummon va Saudiya Arabistonida (Eronning qo‘shnilarida) u App Store’ning eng ommabop dasturlari yuztaligida bo‘lgan. Rossiya va AQShda, masalan, WeChat hatto birinchi ikkiyuztalikka ham kirmaydi.
Eronda ijtimoiy tarmoqlar, jumladan, Twitter va Facebook ham bloklab qo‘yilgan, deya qo‘shimcha qiladi Tjournal. Huquqni muhofaza qiluvchi Freedom House tashkiloti tomonidan 2013-yilning oktabrida tuzilgan internetda erkinlik bo‘yicha mamlakatlar reytingida Eron eng oxirgi o‘rinda edi.